b"\n_START_ARTICLE_\nJakob J. Kenda\n_START_SECTION_\n\xc5\xbdivljenjepis\n_START_PARAGRAPH_\nJakob J. Kenda se je po maturi na naravoslovno-matemati\xc4\x8dni smeri Gimnazije Jesenice preselil v Ljubljano, kjer je leta 1997 zagovarjal diplomi iz literarne zgodovine in literarne teorije. Po letu 1997 je opravljal razli\xc4\x8dne poklice: pou\xc4\x8deval je slovenski jezik s knji\xc5\xbeevnostjo na Srednji \xc5\xa1oli za oblikovanje in fotografijo ter predaval na Slovenistiki Univerze v Novi Gorici, ve\xc4\x8d let je imel status samostojnega prevajalca, vmes pa je v vlogi kriznega mened\xc5\xbeerja re\xc5\xa1eval razli\xc4\x8dne kulturne institucije. Tako je s ponovnim osmi\xc5\xa1ljenjem in ponovno vzpostavitvijo njenih bistvenih funkcij zagotovil obstoj ljubljanske Pionirske knji\xc5\xbenice, ki se je v \xc4\x8dasu njegovega vodenja preoblikovala v Pionirsko, bil je predsednik slovenske sekcije Mednarodne zveze za mladinsko knji\xc5\xbeevnost (IBBY), v Radovljici je kot direktor v \xc4\x8dasu kinematografske digitalizacije z nizom prenovitvenih del in novo programsko usmeritvijo ohranil tamkaj\xc5\xa1nji kinematograf, zadnji na podro\xc4\x8dju zgornje Gorenjske, in trenutno vodi Zdru\xc5\xbeenje avtorjev in nosilcev malih in drugih avtorskih pravic (ZAMP).\n_START_SECTION_\nPrevodi\n_START_PARAGRAPH_\nPrevajati je za\xc4\x8del \xc5\xbee med \xc5\xa1tudijem, najprej za gledali\xc5\xa1\xc4\x8da, kasneje pa tudi za zalo\xc5\xbebe in televizijske hi\xc5\xa1e. Za slednje je poleg mnogih nadaljevank in nanizank prevedel vrsto znanih filmov, mdr. Umazani Harry, \xc5\xa0krlatni de\xc5\xbe in Vrtoglavica. V okviru prevajalskega dela za zalo\xc5\xbebe je najbolj znan po svojih prevodih za mlade bralce; prevajal je J. D. Salingerja, P. Pullmana, J. K. Rowlingovo in druge. Izmed njegovih gledali\xc5\xa1kih prevodov pa velja omeniti vsaj dela T. Williamsa, T. Stopparda, E. O'Neilla in M. Ravenhilla. Za svoje prevajalsko delo je med letoma 2001 in 2005 petkrat zapored prejel nagrado Moja najljub\xc5\xa1a knjiga v kategoriji prevod, leta 2004 pa najvi\xc5\xa1je mednarodno odlikovanje za prevajalca mladinske knji\xc5\xbeevnosti, nagrado \xc4\x8castne liste Mednarodne zveze za mladinsko knji\xc5\xbeevnost.\n_START_SECTION_\nLiterarnozgodovinsko delo\n_START_PARAGRAPH_\nLiterarne raziskave je opravljal predvsem na podro\xc4\x8dju dramatike, prevodoslovja, mladinske knji\xc5\xbeevnosti in fantasti\xc4\x8dne knji\xc5\xbeevnosti. S teh podro\xc4\x8dij so ve\xc4\x8dinoma njegovi \xc5\xa1tevilni kraj\xc5\xa1i prispevki za razli\xc4\x8dne \xc4\x8dasopise in revije - Tribuna, Razgledi, Delo itd. - pa tudi dalj\xc5\xa1i spisi za strokovne in znanstvene revije (Primerjalna knji\xc5\xbeevnost, Literatura, Otrok in knjiga) ter razli\xc4\x8dne zbornike. S podro\xc4\x8dja literarnih raziskav velja posebej izpostaviti njegovo monografijo, ki je leta 2009 iz\xc5\xa1la pri Zalo\xc5\xbebi Mladinska knjiga, Fantazijska knji\xc5\xbeevnost: o\xc4\x8drt teorije \xc5\xbeanra in njegovega sodobnega modela. Kot literarni raziskovalec je bil \xc4\x8dlan razli\xc4\x8dnih komisij, mdr. komisije za Levstikovo nagrado, za Grumovo nagrado, za Izvirno slovensko slikanico in komisije Dni slovenske komedije. Pridobil je tudi naziv asistenta na Fakulteti za humanistiko Univerze v Novi Gorici, kjer je eno leto vodil seminar svetovne knji\xc5\xbeevnosti, z zagovorom doktorske disertacije na Oddelku za primerjalno knji\xc5\xbeevnost Filozofske fakultete pa je prejel naziv doktor znanosti na podro\xc4\x8dju literarnih ved.\n_START_SECTION_\nDrugo delo\n_START_PARAGRAPH_\nUkvarjal se je s pedagogiko prevoda in je pri Javnem skladu RS za kulturne dejavnosti vrsto let vodil seminarje prevajanja iz angle\xc5\xa1\xc4\x8dine. Za zalo\xc5\xbebo Didakta je zasnoval zbirko Gostosevci in uredil prva dva romana zbirke ter pri zalo\xc5\xbebi Rokus souredil antologijo poezije za mlade Peti letni \xc4\x8das. Kot soavtor je sodeloval pri berilih za osnovno \xc5\xa1olo Svet iz Besed (zalo\xc5\xbeba Rokus), pri berilih za gimnazije Branja in pri berilih za srednje strokovne \xc5\xa1ole Od branja do znanja (oboje DZS). Leta 2018 se je s svojo uspe\xc5\xa1nico Apala\xc5\xa1ka pot: 3500 kilometrov hribov in Amerike, nastalo na podlagi polletnega pohoda in terenskih raziskav Amerike, uveljavil tudi kot eden vidnej\xc5\xa1ih avtorjev slovenskega potopisnega romana."